Bekendtgørelse om ændring af bekendtgørelse om sikkerhed i forbindelse med bloddonation

**§ 1**

I bekendtgørelse nr. 366 af 23. april 2012 om sikkerhed i forbindelse med bloddonation foretages følgende ændringer:

**1.** *I § 7, stk. 2, indsættes som nr. 7:*

»7) Syfilis, hvis donor er omfattet af nr. 4 og 5 under ”Personer, som på grund af deres adfærd eller aktivitet er udsat for risiko for at påføre sig alvorlige smitsomme sygdomme, der kan overføres gennem blodet” i bilag 2, punkt 2.2.3.«

**2.** *I bilag 1 under Spørgsmål til nye donorer, Generelle oplysninger, udgår:*

»haft seksuel kontakt med en anden mand (besvares kun af mænd)?«

**3.** *I bilag 1 under Spørgsmål til nye donorer affattes afsnittet Smitterisiko, således:*

»Har du inden for de sidste 6 måneder:

haft længerevarende feberperioder?

haft utilsigtet vægttab?

været uden for Danmark og de øvrige nordiske lande, samt Tyskland?

Kvinder: været gravid?

Har du inden for de sidste 4 måneder:

fået blodtransfusion?

fået lavet huller i ørerne eller andetsteds (piercing)?

fået udført akupunktur, tatovering eller scarification (ridser i huden)?

Haft seksuel kontakt med:

En prostitueret i Danmark eller udlandet?

En person fra Afrika, Asien, Syd- eller Mellemamerika?

En person som er HIV positiv?

En stiknarkoman?

En person, der er behandlet for blødersygdom?

Mænd: haft anal eller oral sex med en anden mand?

Kvinder: haft seksuel kontakt med en mand, der har haft anal eller oral sex med en anden mand?

Har du inden for de sidste 2 måneder:

fået medicin?

fået foretaget vaccination? «

**4.** *I bilag 1 under Spørgsmål til flergangsdonorer affattes afsnittet Smitterisiko, således:*

»**Smitterisiko** (inden for de sidste 4 måneder):

Har du fået lavet huller i ørerne eller andetsteds (piercing)?

Har du fået udført akupunktur, tatovering eller scarification (ridser i huden)?

Har du været ved tandlæge inden for den sidste uge?

Har du været udsat for risiko for HIV-smitte, som anført i Styrelsen for Patientsikkerheds oplysningsmateriale til bloddonorer?

Er der nogen i din husstand, der har smitsom leverbetændelse?

Mænd: haft anal eller oral sex med en anden mand?

Kvinder: haft seksuel kontakt med en mand, der har haft anal eller oral sex med en anden mand? «

**5.** *I bilag 1 under Spørgsmål til flergangsdonorer, Andre oplysninger, udgår:*

»Har du nogensinde haft seksuel kontakt med en anden mand (besvares kun af mænd)? «

**6.** *Bilag 2, afsnit 2.2.2. affattes således:*

»*2.2.2. Eksponering for risiko for at få en infektion, der kan overføres ved transfusion*

|  |  |
| --- | --- |
| Endoskopisk undersøgelse med anvendelse af bøjelige instrumenter | Udelukkelse i 6 måneder eller i 4 måneder, hvis der foreligger en negativ NAT-test for hepatitis C. |
| Stikuheld eller slimhindekontakt med materiale, der indeholder blod eller legemsvæske |
| Blodtransfusion  |
| Humant vævs- eller celletransplantation |
| Større kirurgisk indgreb |
| Nær kontakt (samme husstand) til en person, der lider af hepatitis B | Udelukkelse i 4 måneder efter at den nære kontakt er ophørt. |

«

**7**. *Efter bilag 2, afsnit 2.2.2. indsættes som nyt afsnit 2.2.3.:*

»*2.2.3. Adfærd og aktivitet med risiko for* *at få en infektion eller sygdom, der kan overføres ved transfusion*

|  |  |  |
| --- | --- | --- |
| Tatovering eller bodypiercing |  | Udelukkelse i 6 måneder eller i 4 måneder, hvis der foreligger en negativ NAT-test for hepatitis C. |
| Akupunktur, medmindre den er udøvet af en autoriseret sundhedsperson og med sterile engangsnåle |  |
| Personer, som på grund af deres adfærd eller aktivitet er udsat for risiko for at påføre sig alvorlige smitsomme sygdomme, der kan overføres gennem blodet. | 1. Seksuel kontakt med en person, som har eller har haft HIV-1/2, HTLV I/II, hepatitis B-virus (HBV) eller hepatitis C-virus (HCV) | Udelukkelse i 4 måneder efter at risikoadfærden er ophørt. |
| 2. Seksuel kontakt med en person, der har intravenøst eller intramuskulært misbrug af ikke-ordinerede stoffer |
| 3. Seksuel kontakt med en person, der sælger seksuelle ydelser for penge, narkotika eller andet |
| 4. En mand, som har haft anal eller oral sex med en anden mand |
| 5. En kvinde, som har haft seksuel kontakt med en mand som har eller har haft anal eller oral sex med en anden mand |
| 6. Seksuel kontakt med person, der er behandlet for blødersygdom |
| 7. Seksuel kontakt med en person, som kommer fra eller har haft ophold i et land, hvor der i høj grad forekommer seksuelt overførte infektionssygdomme, der kan overføres via blod. |
| 8. Anden adfærd med risiko for at påføre sig alvorlige smitsomme sygdomme, der kan overføres gennem blodet. | Udelukkelse i en periode efter ophør af risikoadfærden, der afhænger af den pågældende sygdom og eksistensen af relevante test.  |

«

Afsnit 2.2.3., 2.2.4. og 2.2.5. bliver til 2.2.4., 2.2.5. og 2.2.6.

**§ 2**

Bekendtgørelsen træder i kraft den 1. juli 2019.

*Styrelsen for Patientsikkerhed, den xx*

Anne-Marie Vangsted

/ Anette Lykke Petri